आंकड़े बताते हैं कि पिछले 13 साल में गूगल ने कुल मिलाकर 161 कंपनियों का अधिग्रहण किया है. इनमें ई कॉमर्स, स्वास्थ्य या रोबोटिक्स जैसे बिल्कुल अलग-अलग क्षेत्रों में काम कर रही कंपनियां शामिल हैं. इस असाधारण आंकड़े का औसत निकालें तो पता चलता है कि गूगल हर महीने एक कंपनी खरीद रहा है. बीते दो साल के दौरान तो उसने अधिग्रहण की इस कवायद पर 17 अरब डॉलर से भी ज्यादा की रकम खर्च की. 2013 के आखिर में गूगल ने रोबोटिक्स के क्षेत्र में सक्रिय दुनिया की सबसे बड़ी कंपनियों में से आठ खरीद लीं. इनमें बोस्टन डायनेमिक्स भी शामिल है जिसने चीता, एटलस और बिग डॉग नाम के चर्चित रोबोट बनाए हैं. यह कंपनी अमेरिकी सेना से लेकर सोनी कॉरपोरेशन तक कई बड़ी संस्थाओं के लिए काम कर रही है. इसके तुरंत बाद गूगल ने 40 करोड़ डॉलर में डीपमाइंड टेक्नॉलॉजीज नाम की एक ब्रिटिश कंपनी का अधिग्रहण किया जो कृत्रिम बुद्धि यानी आर्टिफिशियल इंटेलीजेंस के क्षेत्र में सक्रिय है. 2014 की ही शुरुआत में उसने 3.2 अरब डॉलर देकर होम ऑटोमेशन के क्षेत्र में सक्रिय नेस्ट लैब्स को भी खरीदा. इसी साल जुलाई तक गूगल 20 कंपनियों का अधिग्रहण कर चुका है.